Este cenzura o formă de subminare a procesului creator?

Arta reprezintă o formă de exprimare individuală si variată prin care o persoană îşi transpune sentimentele, gândurile, percepţia despre viaţă şi sine într-un mod unic şi aparte în care se reflectă personalitatea sa şi propria experienţă de viaţă. Camil Petrescu defineşte arta ca *„Umanitate superioară, adevăr valabil în timp îndelungat”* (Ziarul Excelsior, ianuarie 1931). Cenzura artei reprezintă un control prealabil exercitat asupra acestei forme de exprimare pentru a limita accesul maselor la adevărta natură a respectivului mijloc de informare şi nu este benefică nici pentru artist, nici pentru publicul său. Consider că cenzurarea artei este greşită întrucat este subminat demersul artistic al creatorului şi se îngrădeşte libertatea sa de exprimare. În această lucrare voi prezenta atât efectele negative, cât şi pe cele benefice, ce rezultă din cenzurarea artei de orice tip, muzică, arte plastice, fotografie, teatru, sculptură, proză sau poezie.

Din cele mai vechi timpuri, arta s-a dovedit a fi o formă de exprimare liberă prin care artistul putea împărtăşi cu lumea ideile şi principiile după care îşi ghidează şi îşi trăieşte viaţa. Prin existenţa acestei libertăţi a fluxului creator, piaţa de idei este imbogătiţă constant. Evoluţia artei de orice fel este determinată de autonomia celui ce făureşte. Prin îngrădirea sa, societatea nu va mai beneficia de ideile sale, limitând dezvoltarea respectivului domeniu artistic. De asemenea, progresul se bazează pe experienţa anterioară a celor ce au avut curaj să treacă peste bariere şi limitări. În plus, libertatea de exprimare are la bază convingerea că orice idee originală poate avea un potenţial important atât pentru comunitatea aristică, cât şi pentru societate. Prin cenzură se reduce randamentul demersului artistic şi astfel este încetinit progresul. (În general artistul şi arta sa nu sunt apreciate decăt ulterior.) Cenzura artei ar putea fi asociată cu teama de progres şi de revoltă. Prin arta sa, un creator ar putea provoca anumite sentimente privitorului ce ar putea conduce la o revoltă impotriva neregulilor si nedreptăţilor ilustrate de către artist. În general, oamenii au tendinţa de a cenzura arta pe care o consideră nepotrivită în raport cu propria concepţie despre artă, frumos şi societate. Spre exemplu, în anul 1987, artistul şi fotograful american Andres Serrano a prezentat pentru prima dată lucrarea fotografică *Immersion („Scufundarea”)*sau *Piss Christ*. Aceasta era constituită dintr-un mic crucifix de plastic scufundat într-un vas de sticlă umplut cu urina artistului. Fotografia a câştigat Premiul pentru Arte Vizuale al Southeastern Center for Contemporary Art. La început aceasta a fost foarte bine primită de public. Ulterior a generat controverse întrucât a fost considerată o blasfemie, artistul primind ameninţări cu moartea. Serrano a mărturisit faptul că el nu se aştepta ca lucrarea sa să primească atât de multă atenţie, neintenţionând să creeze o blasfemie întrucât el a fost catolic toată viaţa şi are o credinţă puternică în predicile lui Iisus Hristos. Oamenii nu au înţeles adevărata însemnătate a lucrării, astfel condamnându-l pe artist. O călugăriţă şi critic de artă, Sora Wendy Beckett, afirma într-un interviu televizat faptul că ea nu consideră opera lui Andres Serrano o blasfemie, ci că aceasta ilustrează ceea ce oamenii şi societatea actuală îi fac lui Iisus. Artistul considera că opera sa ilustrează cum a decurs cu adevărat răstignirea, că nu doar sânge a curs, ci şi celelate reziduuri fiziologice. Atât prin titlu, căt şi prin conţinut, lucrarea poate induce impresia că ar fi un atac la adresa credinţei unui anumit grup de oameni. Din contră, intenţia artistului era aceea de a condamna un comportament nociv al societăţii în care trăia, de a-i îndemna pe oameni să îşi schimbe atitudinea şi de a ilustra propria concepţie despre evenimentul religios.

În cele ce urmează voi prezenta de ce este necesară cenzurarea artei în unele situaţii. Anumiţi artişti, prin creaţiile lor, instigă la ură, violenţă sau rasism. Aceşti creatori încearcă să convingă publicul că anumite acţiuni sunt permise şi îi încurajează să se comporte în consecinţă. Chiar şi în cazul în care intenţia artistului nu este de a promova şi de a încuraja un comportament agresiv, un anumit public neavizat ar putea percepe eronat mesajul şi să acţioneze greşit. Un exemplu ce susţine cenzurarea artei cu un caracter nepotrivit este constituit de atacul de pe 7 ianuarie 2015, săvârşit de catre frații Saïd și Chérif Kouachi, de la ziarul francez „Charlie Hebdo”. În urma acestei agresiuni doisprezece oameni au fost omorâți și alți unsprezece au fost răniți. Cotidianul este cunoscut pentru lucrările cu caracter satiric precum glume, polemici sau desene ce au produs controverse şi anterior. Ziarul este de factură stridentă, nonconformistă şi antireligioasă, publicând articole batjocoritoare la adresa catolicismului, iudaismului, islamismului sau a altor grupuri religioase, pe măsură ce apar ştirile locale. Atacul antemenţionat a fost rezultatul unor caricaturi ce îl ilustrau profetul islamic Muhammad, atacatorii mărturisind că agresiunea a avut un motiv foarte clar: ei doreau desfiinţarea unei organizaţii media ce îl satiriza pe Profetul Muhammad. De aici se observă cum cenzurarea unui tip de artă cu un caracter inadecvat ar fi putut preveni atacul soldat cu multiple victime. Evitarea crimei era posibilă prin limitarea artiştilor şi prin îngrădirea ideilor lor. Această situaţie nu ar fi necesitat cenzură propriu-zisă, ci un control al procesului creator.

În finalul lucrării voi ilustra de ce îngrădirea artiştilor din societatea actuală poate fi o luptă zadarnică ce nu are rezultatele dorite. În general, dacă ceva este interzis, respectivul lucru devine mult mai interesant pentru oameni, creându-se astfel efectul de „fruct interzis”. Dacă artiştilor li se va impune un anumit mod de a gândi şi de a crea sau dacă va exista un control asupra artei lor, aceştia vor găsi moduri în care să îşi împărtăşească liber ideile şi concepţiile cu oamenii. Validitatea acestei afirmaţii este susţinută de existenta artei stradale, graffiti. Această metodă de exprimare poate ajunge la un public foarte numeros şi nu poate fi cenzurată: chiar dacă picturile sunt acoperite sau şterse, artistul le va reface. Chiar dacă riscă să fie prins şi sancţionat conform legii, el demonstrează cât de mult crede în arta sa. De asemenea, existenţa internetului facilitează publicarea manifestărilor artistice necenzurate. Chiar dacă operele creatorilor nu sunt expuse în galerii de artă sau nu sunt mediatizate, mesajul ce se doreşte a fi transmis este receptat de public prin intermediul reţelelor de socializare. În ziua de astăzi este foarte uşor pentru oricine să publice, fără restricţii semnificative, orice doreşte. În plus, publicul ar putea fi mai receptiv la transmiterea unui mesaj dacă acesta este transmis într-un mod expresiv deoarece arta produce anumite sentimente şi astfel îl provoacă să relfecte mai mult asupra ideii ilustrate.

Pentru a concluziona, pe langă rolul estetic, arta are şi scopul de a expune oamenii la anumite teme controversate şi de a-i scoate din rutina zilnică. Manifestările artistice nu au neapărat menirea de a fi frumoase şi de a fi universal acceptate, ci de a provoca anumite stări şi trăiri din care fiecare privitor are câte ceva de învăţat. Prin cenzurare, mesajul este ascuns, publicul este privat de semnificaţiile profunde ale lucrării, iar artistul este limitat şi îngrădit, procesul creator fiind subminat.

*Bibliografie:*

1. <https://www.theguardian.com/artanddesign/2016/apr/03/andres-serrano-interview-donald-trump-piss-christ>, accesat pe data de 06/12/2019
2. [https://arquivo.pt/wayback/20090628133423/http://findarticles.com/p/articles/mi\_m1248/is\_n7\_v86/ai\_21113230/pg\_2/](https://arquivo.pt/wayback/20090628133423/http:/findarticles.com/p/articles/mi_m1248/is_n7_v86/ai_21113230/pg_2/), accesat pe data de 06/12/2019
3. [https://web.archive.org/web/20090913054209/http://www.communityarts.net:80/readingroom/archivefiles/2002/09/shooting\_the\_kl.php](https://web.archive.org/web/20090913054209/http:/www.communityarts.net:80/readingroom/archivefiles/2002/09/shooting_the_kl.php), accesat pe data de 06/12/2019
4. <https://www.lemonde.fr/idees/article/2013/11/20/non-charlie-hebdo-n-est-pas-raciste_3516646_3232.html>, accesat pe data de 05/12/2019
5. <http://dbp.idebate.org/ro/index.php/Arta_nu_ar_trebui_cenzurata_niciodata>, accesat pe data de 05/12/2019
6. <https://www.bbc.com/news/world-europe-30719057>, accesat pe data de 06/12/2019
7. <https://www.nytimes.com/2015/01/08/world/europe/charlie-hebdo-paris-shooting.html?_r=0>, accesat pe data de 05/12/2019
8. <http://enciclopedie.citatepedia.ro/index.php?c=art%E3>, accesat pe data de 05/12/2019